b"\n_START_ARTICLE_\nCastell Nou de Pontons\n_START_SECTION_\nDescripci\xc3\xb3\n_START_PARAGRAPH_\nA la part superior del tur\xc3\xb3 hi ha les escasses restes del castell. Era format b\xc3\xa0sicament per una torre de planta circular i un ampli recinte que s'estenia sobretot per la banda meridional del tur\xc3\xb3. La banda nord era defensada per un vall (fossat) poc profund. Els murs de la torre tenien un gruix de 285 cm; nom\xc3\xa9s es conserven en la part meridional amb una al\xc3\xa7ada m\xc3\xa0xima d'1,5 m. Per la mida de les restes es pot deduir que la torre tenia una al\xc3\xa7\xc3\xa0ria de 20 m o fins i tot superior. La mida de la torre fa comprendre el munt de pedres de totes mides escampades per tots els voltants. L'aparell constructiu \xc3\xa9s de carreus de mida mitjana, com ara de 15 cm d'alt per 30 cm de llarg poc treballats i units amb morter de poca qualitat. Al costat sud de la torre surt un mur que t\xc3\xa9 un gruix de 210 cm i una longitud d'uns 17 m. A tocar de l'espadat, aquest mur es desvia cap a llevant.\n_START_SECTION_\nHist\xc3\xb2ria\n_START_PARAGRAPH_\nSegons la interpretaci\xc3\xb3 d'un document de 1067, s'esmenta un castell nou i un castell vell al terme de Pontons. El castell de Pontons deuria ser el nou. La situaci\xc3\xb3 del vell seria l'antiga quadra de Maspontons per\xc3\xb2 no \xc3\xa9s gaire probable. L'any 996, Hug de Cervell\xc3\xb3 adquireix els castells de Montagut, Querol i Pinyana i en el document de venda s'hi esmenten els castells de Viladem\xc3\xa0ger, Celma, Alb\xc3\xa0 i Pontons. _NEWLINE_El castell era de domini comtal (adquirit pels comtes de Barcelona, Ramon Berenguer I i Almodis de la Marca el 1066), i el 1067 fou cedit en feu a Guillem Bernat d'\xc3\x92dena. Posteriorment el feu pass\xc3\xa0 als Castellvell. L'any 1111, Guillem Ramon I de Castellvell i el seu germ\xc3\xa0 Dorca prestaven jurament de fidelitat a Ramon Berenguer III per aquest castell i d'altres. L'any 1121, Guillem de Castellvell va encomanar els castells d'\xc3\x92dena i Pontons a Ramon d'\xc3\x92dena donant-li la meitat del domini. _NEWLINE_El 1138 Ramon Guillem d\xe2\x80\x99\xc3\x92dena don\xc3\xa0 a l\xe2\x80\x99orde de l\xe2\x80\x99Hospital unes terres i cases i l'esgl\xc3\xa9sia de Sant Joan del castell Nou de Pontons; el document indica la voluntat del donador de reconstruir i poblar el terme del castell de Pontons, que havia estat despoblat per \xc2\xabinfestatione paganorum\xc2\xbb. Guillem d'\xc3\x92dena, senyor de Pontons, va intervenir en les lluites civils de principi del segle XIII i sign\xc3\xa0 la constituci\xc3\xb3 de Pau i Treva a Vilafranca l'any 1217._NEWLINE_El 1271 el castell de Pontons pass\xc3\xa0 a ser propietat del monestir de Santes Creus amb tota la jurisdicci\xc3\xb3. La venda del castell, efectuada pels marmessors  de Ramon Guillem d'\xc3\x92dena, fou confirmada pel rei Pere III el Cerimoni\xc3\xb3s el 1363 i la propietat continu\xc3\xa0 fins a l'abolici\xc3\xb3 dels senyorius el segle XIX."